Die verwysing na God se berou in vers 7 kan dus so verstaan word dat dit direk die gevolg is van die mense se sonde (vers 6) en dus die res van die skepping op 'n indirekte manier daarby insluit.
Die beste ding wat ek vir die omgewing kan doen is dus nie om by 'green peace' aan te sluit nie, maar om in 'n herstelde verhouding met God te leef en dit is net moontlik in en deur Jesus. God se oordeel oor die ganse skepping wat in hierdie verse aangekondig word het nie net verdwyn nie. Nee uiteindelik dra Jesus dit aan die kruis sodat daar vir ons genade kan wees. Vir elkeen wat glo. As ek in Jesus glo vergewe God my my sonde, en Hy gee vir my sy Heilige Gees wat my nuut maak sodat ek weer in die regte verhouding met Hom staan maar ook met die res van sy skepping. Hier en nou kan ek reeds in 'n nuutgemaakte verhouding met die skepping en ander skepsels om my staan en ek kan uitsien na die dag waarop God alles finaal gaan bevry van sonde en gebrokenheid! Die ganse skepping rondom ons sien ook uit na daardie dag (Rom. 8:19) want dit beteken ook vir die res van die skepping bevryding en nuwe lewe.